ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2711/98

υποβολή: Anneli Hulthén (PSE) προς την Επιτροπή

(1 Σεπτεμβρίου 1998)

Θέμα: Διευκολύνσεις για τους αγρότες κατά την αίτηση χορήγησης γεωργικών επιδοτήσεων

Για ένα μεγάλο μέρος των γεωργικών επιδοτήσεων που διατίθενται προς τη Σουηδία δεν υποβάλλονται ποτέ αιτήσεις. Οι αγρότες ισχυρίζονται ότι το γεγονός αυτό οφείλεται κυρίως στο ότι η σχετική διαδικασία, με το μεγάλο αριθμό των αιτήσεων που πρέπει να συμπληρωθούν, είναι πολύ πολύπλοκη και απαιτεί πολύ χρόνο από την εργασία τους. Ούτως ή άλλως, οι αγρότες δεν επέλεξαν το επάγγελμά τους για να σπαταλούν το χρόνο τους πίσω από στοίβες εγγράφων. Έχει ελέγξει η Επιτροπή τη διαδικασία αίτησης με στόχο τον περιορισμό του αριθμού των εγγράφων και την απλοποίηση της υποβολής τους για τη χορήγηση επιδότησης; Εάν όχι, δεν θεωρεί ότι θα πρέπει να διευκολυνθούν οι αγρότες στο συγκεκριμένο θέμα και να λάβει μέτρα για την καθιέρωση συστήματος με λιγότερα έγγραφα;

Απάντηση του κ. Fischler εξ ονόματος της Επιτροπής

(5 Οκτωβρίου 1998)

Η Επιτροπή δεν γνωρίζει τον τύπο ενίσχυσης στον οποίο αναφέρεται η ερώτηση του Αξιότιμου Μέλους του Κοινοβουλίου. Παραδείγματος χάρη, στον τομέα των αροτραίων καλλιεργειών οι αιτήσεις για επιδότηση υποβάλλονται για πάνω από το 90 % της βασικής έκτασης στη Σουηδία.

Η Επιτροπή έχει επίγνωση των προσπαθειών που καταβάλλουν οι γεωργοί για να συμπληρώσουν τα έντυπα. Πρέπει, συγχρόνως να λεχθεί ότι τα κράτη μέλη είναι υπεύθυνα για τη σύνταξη και τη σαφήνεια των εντύπων. Η ανάγκη της τυπικής διαδικασίας για αίτηση ενίσχυσης συνδέεται οπωσδήποτε με την ύπαρξη κοινής πολιτικής που χρηματοδοτείται από τους δημόσιους πόρους, η χρήση των οποίων πρέπει να αιτιολογείται έναντι του φορολογούμενου.

Αν και το έργο δεν είναι εύκολο, η Επιτροπή έχει αναλάβει δυναμικά την προσπάθεια απλοποίησης της Κοινής Γεωργικής Πολιτικής (ΚΓΠ) με την εφαρμογή μέτρου το οποίο να μειώνει όσο είναι δυνατό, το διοικητικό βάρος και αποβλέπει στο να καταστήσει τη γεωργική νομοθεσία περισσότερο σαφή, διαφανή και προσιτή.

Κατά τη διάρκεια των τελευταίων αυτών ετών, η Επιτροπή έχει αποδώσει μεγάλη σημασία στην απλοποίηση με την ευκαιρία των μεταρρυθμίσεων της ΚΓΠ. Παράδειγμα αποτελεί το γεωργικό μέρος των προτάσεων του Προγράμματος Δράσης 2000(1), που υποβλήθηκε τον Μάρτιο(2), το οποίο περιλαμβάνει σημαντική απλοποίηση ιδιαίτερα όσον αφορά τις αροτραίες καλλιέργειες και την αγροτική ανάπτυξη. Οι προτάσεις της Επιτροπής για την μεταρρύθμιση των οργανώσεων αγοράς στον τομέα του ελαιολάδου και του οίνου περιλαμβάνουν και αυτές σημαντικά μέτρα απλοποίησης. Δεν πρέπει όμως να δράσει προς αυτόν τον στόχο μόνο η Επιτροπή. Το να ληφθούν υπόψη τα διαφορετικά συμφέροντα και μερικές φορές αντικρουόμενα των κρατών μελών αποτελεί συχνά την αιτία περιπλοκών στην εφαρμογή των διαφόρων κανονισμών.

(1) COM(97)2000 τελικό.

(2) ΕΕ C 170 της 4.6.1998.
ΓΡΑΠΤΗ ΕΡΩΤΗΣΗ E-2641/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Ποσοστώσεις σκουμπριών

Δύναται η Επιτροπή να αναφέρει την ολική ποσόστωση σκουμπριών για την Ιρλανδία για το τρέχον έτος και πόσοι τόνοι αλιεύθηκαν έως την 1 Απριλίου 1998; Πόσα ιρλανδικά σκάφη καταγράφηκαν που εκφόρτωσαν σκουμπριά και τι ποσοστό αυτών των αλιευμάτων εκφορτώθηκαν στην Ιρλανδία;

Απάντηση της κ. Bonino εξ ονόματος της Επιτροπής

(13 Οκτωβρίου 1998)

Οι παρούσες ποσοστώσεις σκουμπριών που χορηγήθηκαν στην Ιρλανδία στο διεθνές συμβούλιο για την εξερεύνηση της θάλασσας (ICES) αλιευτική ζώνη II (με εξαίρεση της κοινοτικής αλιευτικής ζώνης), Vβ (Κοινοτική αλιευτική ζώνη), VI, VII, VIIIα), β), δ), ε), XII και XIV για το 1998 είναι 66 650 τόνοι. Οι αριθμοί για τα μηνιαία αλιεύματα που εστάλησαν στην Επιτροπή από τα κράτη μέλη εμφανίζουν ότι μέχρι την 1 Απριλίου 1998, τα ιρλανδικά σκάφη είχαν αλιεύσει 45 969 τόνους σκουμπριών, που αποτελεί το 69 % των ποσοστώσεων της Ιρλανδίας.

Τα κράτη μέλη δεν είναι υποχρεωμένα να ανακοινώσουν στην Επιτροπή τον αριθμό των σκαφών που εκφόρτωσαν αυτά τα αλιεύματα. Η Επιτροπή επομένως δεν είναι σε θέση να ενημερώσει το Αξιότιμο Μέλος του Κοινοβουλίου για το πόσα ιρλανδικά σκάφη έχουν εκφορτώσει σκουμπριά. Το θέμα αυτό θα έπρεπε να τεθεί στις ιρλανδικές αρχές.

Επιπλέον, οι ιρλανδικές αρχές έχουν αναφέρει στην Επιτροπή ότι 17 414 τόνοι σκουμπριών εκφορτώθηκαν στα ιρλανδικά λιμάνια έως την 1 Απριλίου 1998. Επομένως, το 37.9 % των σκουμπριών που αλιεύθηκαν από ιρλανδικά σκάφη εκφορτώθηκε στην Ιρλανδία.
ΓΡΑΠΤΗ ΕΡΩΤΗΣΗ E-3814/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Σχέδια και προγράμματα έρευνας και τεχνολογικής ανάπτυξης στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων για την έρευνα και την τεχνολογική ανάπτυξη;

Επίσης, θα μπορούσε η Επιτροπή να αναφέρει το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-1942/98

υποβολή: Ernesto Caccavale (UPE) προς την Επιτροπή

(11 Iουνίου 1998)

Θέμα: Παραβίαση της κοινοτικής νομοθεσίας επί θεμάτων προστασίας του περιβάλλοντος κατά την κατασκευή αιολικού πάρκου στο Alto Sannio

Στην Ιταλία, και συγκεκριμένα στην περιοχή Alto Sannio (επαρχία Μπενεβέντο), κατασκευάζεται αιολικό πάρκο 600 περίπου ανεμογεννητριών. Μολονότι η περιοχή αυτή είναι αναδασωτέα και στην οποία η Ευρωπαϊκή Κοινότητα είχε χορηγήσει πιστώσεις για τη διατήρηση του φυσικού κάλους και του τοπίου καθώς και τη δημιουργία ορεινής τουριστικής ζώνης, η Περιφέρεια της Καμπανίας, χρησιμοποιώντας άλλους κοινοτικούς πόρους, προγραμμάτισε την κατασκευή ορισμένων δικτύων μεταφοράς ηλεκτρικής ενέργειας, εν μέρει υπογειωμένων και εν μέρει εναερίων, για τη μεταφορά της ηλεκτρικής ενέργειας στα δίκτυα της ENEL. Πρέπει να επισημάνουμε ότι η κατασκευή του εν λόγω σταθμού αιολικής ενέργειας προγραμματίστηκε να κατασκευαστεί στο ύπαιθρο, παρά τις ευρωπαϊκές οδηγίες για την προστασία, την αποκατάσταση και την αξιοποίηση της περιοχής από την άποψη του τοπίου, του περιβάλλοντος, καθώς και το ιστορικό και αρχαιολογικό ενδιαφέρον της. Είναι πράγματι ορατές οι επικίνδυνες συνέπειες των έργων αυτών: εκβραχισμοί, καταπλακώσεις πηγών, εκατομμύρια κυβικά μέτρα χωμάτων πεταμένων στις κορυφές των βουνών, εργασίες εκσκαφής σε ζώνες όπου γίνονται κατολισθήσεις. Εξάλλου, δεν ζητήθηκε η άποψη της κοινής γνώμης σχετικά με τις επιλογές αυτές, όπως ρητά προβλέπεται από την οδηγία ΕΟΚ αριθ. 85/337 (1) του Συμβουλίου της 27ης Ιουνίου 1985.

Κατόπιν των ανωτέρω ερωτάται η Επιτροπή:

1. εάν δεν συνιστά διασπάθιση του κοινοτικού χρήματος η χορήγηση κοινοτικών πιστώσεων στην ίδια περιοχή για τη χρηματοδότηση ασύμβατων μεταξύ τους προγραμμάτων;

2. δεν θεωρεί ότι η κατασκευή του αιολικού αυτού πάρκου, μολονότι γίνεται με την αξιέπαινη πρόθεση να δημιουργηθεί μία εναλλακτική και ανανεώσιμη πηγή ενέργειας, αποτελεί προϊόν απερίσκεπτης χωροταξικής πολιτικής η οποία μπορεί να έχει ως συνέπεια μία ανεπανόρθωτη οικολογική αναστάτωση με όλες τις σοβαρές συνέπειες για τη δασική κληρονομιά και την πανίδα;

3. εάν πληρούνται οι προϋποθέσεις για την κίνηση διαδικασίας επί παραβάσει κατά του ιταλικού κράτους λόγω παραλείψεων και μη εφαρμογής των κοινοτικών οδηγιών σε θέματα προστασίας του περιβάλλοντος;

Απάντηση της καςWulf-Mathies εξ ονόματος της Επιτροπής

(24 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

(1) EE L 175 της 05.07.1985, σελ. 40
ΓΡΑΠΤΗ ΕΡΩΤΗΣΗ E-3789/98

υποβολή: Anita Pollack (PSE) προς την Επιτροπή

(11 Δεκεμβρίου 1998)

Θέμα: Εξαγωγή ζώντων ζώων

Στις 18 Δεκεμβρίου 1997 η Επιτροπή συμφώνησε να τροποποιήσει τον κανονισμό (ΕΟΚ) 805/68(1) περί κοινής οργανώσεως αγοράς στον τομέα του βοείου κρέατος. Οι τροποποιήσεις των συνθηκών υπό τις οποίες ζώντα ζώα δύναναται να εξαχθούν προς τρίτα κράτη περιλαμβάνουν την εισαγωγή ελέγχων με τη διεξαγωγή κτηνιατρικών επιθεωρήσεων στα σημεία εισόδου στο τρίτο κράτος. Δεδομένου ότι αποφάσισε εσκεμμένως να αποκλείσει τις ομάδες για την ευζωία των ζώων από του να έχουν την άδεια να διενεργούν αυτούς τους ελέγχους, παρά το ότι ήσαν οι μόνες ομάδες που ήσαν διατεθειμένες να αποκαλύψουν την απάνθρωπη μεταχείριση ζώων κατά την εξαγωγή, προτίθεται η Επιτροπή να υποδείξει ποίες διαδικασίες έχουν θεσπισθεί προς υλοποίηση των απαιτήσεων του τροποποιημένου κανονισμού και πόσοι κτηνίατροι επιθεωρητές πρόκειται να απασχοληθούν για να επιτελέσουν αυτό το έργο;

Απάντηση του κ. Fischler εξ ονόματος της Επιτροπής

(4 Φεβρουαρίου 1999)

Ο κανονισμός (ΕΚ) 615/98 της Επιτροπής, της 18ης Μαρτίου 1998 για τις ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά(2) προβλέπει ότι η πληρωμή των επιστροφών κατά την εξαγωγή για τα ζωντανά βοοειδή εξαρτάται από την τήρηση της κοινοτικής νομοθεσίας για την προστασία των ζώων κατά τη διάρκεια της μεταφοράς.

Όλες οι αποστολές βοοειδών υπόκεινται σε συστηματικούς ελέγχους κατά την έξοδο από την Κοινότητα οι οποίοι διενεργούνται από επίσημο κτηνίατρο του κράτους μέλους εξόδου. Επιπλέον, έλεγχοι διενεργούνται κατά την άφιξη στην τρίτη χώρα όταν υπάρχουν υπόνοιες παράβασης των κανόνων και σε παρτίδες που επιλέγονται από το κράτος μέλος εξαγωγής με βάση αναλύσεις κινδύνου.

Οι έλεγχοι σε τρίτες χώρες διενεργούνται από κτηνίατρο διεθνούς ελέγχου και υπηρεσία επιθεώρησης εγκεκριμένων για τον σκοπό αυτό από το κράτος μέλος ή από τον κτηνίατρο επίσημης υπηρεσίας κράτους μέλους. Το κράτος μέλος το οποίο ενέκρινε τον διεθνή έλεγχο και την υπηρεσία επιθεώρησης μπορεί να εξετάζει σε κανονική βάση ή όταν υπάρχουν σοβαρές υπόνοιες εάν τηρούνται οι όροι έγκρισης.

Η Επιτροπή εξετάζει τον τρόπο με τον οποίο διενεργούνται οι έλεγχοι για την καλή μεταχείριση των ζώων από τις εθνικές αρχές.

Στο πλαίσιο της αναδιάρθρωσης του Γραφείου Τροφίμων και Κτηνιατρικών Θεμάτων της Επιτροπής, συνεστήθη ομάδα τριών κτηνιάτρων. Ένας από αυτούς εργάζεται ήδη σάυτόν τον τομέα εδώ και αρκετό διάστημα και οι άλλοι δύο θα ονομαστούν στο προσεχές μέλλον από τον κατάλογο των υποψηφίων.

(1) ΕΕ L 148 της 28.6.1968, σ. 24 (ΕΕ Ειδική Έκδοση 3 τόμος 3, σ. 72).

(2) ΕΕ L 82 της 19.3.1998.
ΓΡΑΠΤΗ ΕΡΩΤΗΣΗ E-3663/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Το "σφάλμα της χιλιετίας"

Έχει διαπιστωθεί ότι το "σφάλμα της χιλιετίας" ενδέχεται να παρουσιασθεί σε οποιοδήποτε προγραμματιζόμενο ηλεκτρονικό σύστημα (ΠΗΣ), από τους κεντρικούς υπολογιστές μέχρι τους μικροεπεξεργαστές.

Δεδομένου ότι τα συστήματα αυτά χρησιμοποιούνται σε κάθε είδους βιομηχανικές εφαρμογές (στα διάφορα στάδια της παραγωγικής διαδικασίας), στις μεταφορές, τις δημόσιες υπηρεσίες κ.τ.λ., ότι στηρίζονται στην ημερομηνία και ότι έχει μεγάλη σημασία να γνωρίζουμε πώς ενδέχεται να συμπεριφερθούν την ημέρα της αλλαγής της χιλιετίας, θα ήταν σκόπιμο να επισημανθούν οι κίνδυνοι.

Ποιές κατευθυντήριες γραμμές δράσης και ποιό χρονοδιάγραμμα έχει προβλέψει η Επιτροπή, ώστε η ευρωπαϊκή διοίκηση να είναι προετοιμασμένη την κατάλληλη στιγμή;

Απάντηση του κ. Liikanen εξ ονόματος της Επιτροπής

(26 Ιανουαρίου 1999)

Η Επιτροπή εξέδωσε στις 25 Φεβρουαρίου 1998 ανακοίνωση σχετικά με το πρόβλημα πληροφορικής του 2000(1) και στις 2 Δεκεμβρίου 1998(2) μια δεύτερη ανακοίνωση σχετικά με το βαθμό προετοιμασίας στους κόλπους της Ένωσης. Το κεφάλαιο 6 του εν λόγω εγγράφου περιγράφει την πρόοδο που σημειώθηκε στο κοινοτικό επίπεδο καθώς και στα εσωτερικά σχέδια όσον αφορά την προσαρμογή των συστημάτων πληροφορικής στην αλλαγή της χιλιετίας.

Στους κόλπους της Επιτροπής, τον αντίκτυπο στα εσωτερικά συστήματα διαχειρίζεται η διεύθυνση πληροφορικής όσον αφορά τις κεντρικές πτυχές και οι διάφορες γενικές διευθύνσεις όσον αφορά τα συστήματα πληροφόρησης τα οποία διαχειρίζονται. Η γενική διεύθυνση προσωπικού και διοίκησης δημιούργησε μια συνοδευτική ομάδα, την ονομαζόμενη ΕΤΟΣ 2000. Οι δράσεις τις οποίες αναλαμβάνουν τέτοιες ομάδες χαρακτηρίζονται από προσπάθειες ευαισθητοποίησης των υπευθύνων, σύνταξης λεπτομερούς καταλόγου, εκτέλεσης των απαραίτητων αναπροσαρμογών, ενημέρωσης της γενικής διεύθυνσης σχετικά με την πρόοδο που σημειώνεται και, ενδεχομένως, σύστασης κατάλληλων μέτρων για τη συνέχιση της λειτουργίας των διοικητικών υπηρεσιών. Οι συνοδευτικές ομάδες συνεργάζονται με τη διεύθυνση πληροφορικής για την προετοιμασία μιας συνολικής δοκιμής η οποία προβλέπεται για το Πάσχα του 1999.

(1) COM(98)102.

(2) Έγγρ. SEC(98)2100 τελικό.
ΓΡΑΠΤΗ ΕΡΩΤΗΣΗ P-3963/98

υποβολή: Peter Skinner (PSE) προς την Επιτροπή

(21 Δεκεμβρίου 1998)

Θέμα: Παρατηρητήριο Βιομηχανικών Σχέσεων-Ιδρυμα του Δουβλίνου

Θα μπορούσαμε άραγε να λάβουμε περισσότερες πληροφορίες σχετικά με την απόδοση του Παρατηρητηρίου και συγκεκριμένα:

1. Το πρόγραμμα εργασίας του Παρατηρητηρίου για το 1998;

2. Αντίγραφα όλων των εκθέσεων και εγγράφων που παρήχθησαν από το Παρατηρητήριο το 1998;

3. Λεπτομέρειες σχετικά με το πρόγραμμα εργασίας του Παρατηρητηρίου κατά το 1998;

Απάντηση του κ. Flynn εξ ονόματος της Επιτροπής

(1 Μαρτίου 1999)

1. Το Ευρωπαϊκό Παρατηρητήριο Εργασιακών Σχέσεων (EIRO) τέθηκε πλήρως σε λειτουργία κατά το 1998. Το πρόγραμμα εργασίας τού 1998 υλοποιήθηκε με τη δημοσίευση έξι τευχών του EIRObserver το οποίο περιέχει πληροφορίες σχετικά με τις εργασιακές σχέσεις σε εθνικό και κοινοτικό επίπεδο; τη δημοσίευση έξι συγκριτικών μελετών σχετικά με τη γονική άδεια, τη συνεχή κατάρτιση, το χρόνο εργασίας, τα ευρωπαϊκά συμβούλια επιχειρήσεων, τη συμμετοχή των εργαζομένων και την τηλεργασία; τη δημοσίευση ετήσιας έκθεσης σχετικά με τις εργασιακές σχέσεις κατά το 1997; τη γενίκευση της πρόσβασης στο EIROnline και την εγκαινίαση μιας "υπηρεσίας παροχής πληροφοριών".

2. Η Επιτροπή επισημαίνει ότι μπορεί κανείς να ζητήσει τα έντυπα αυτά από το Ευρωπαϊκό ίδρυμα για τη βελτίωση των συνθηκών διαβίωσης και εργασίας (European foundation for the improvement of living and working conditions, Wyattville Road, Loughlinstown, Co. Dublin, Ireland. Τηλ. +353 1 204 3100, φαξ +353 1 282 6545, e-mail eiroinfo@eiro.eurofound.ie).

3. Κατά το 1999 θα συνεχιστεί η ενημέρωση του EIROnline, της βάσης δεδομένων του EIRO, με ειδήσεις, στοιχεία και συγκριτικές μελέτες. Συγκριτικές μελέτες του EIRO θα εξακολουθήσουν να δημοσιεύονται κάθε δύο μήνες και θα αφορούν την προσωρινή εργασία, την οργάνωση της εργασίας, τις εργασιακές σχέσεις στις μικρού και μεσαίου μεγέθους επιχειρήσεις (ΜΜΕ), την ευρωπαϊκή διάσταση των συλλογικών διαπραγματεύσεων, τις κοινωνικές επιπτώσεις της ιδιωτικοποίησης, τους αποσπασμένους εργαζόμενους. Η ετήσια έκθεση για το 1998 θα δημοσιευτεί τόσο σε ηλεκτρονική όσο και σε έντυπη μορφή την άνοιξη του 1999. Το δελτίο EIRObserver, στο οποίο παρουσιάζεται μια επιλογή των στοιχείων του EIROnline, θα εξακολουθήσει να κυκλοφορεί - και σε έντυπη και σε ηλεκτρονική μορφή - και να διανέμεται στο κοινό στο οποίο απευθύνεται το EIRO. Η υπηρεσία ερευνών θα συνεχίσει να λειτουργεί για επιλεγμένους εκπροσώπους του βασικού κοινού στο οποίο απευθύνεται το EIRO και θα διοργανωθούν και πάλι διάφορες δραστηριότητες προώθησης. Θα εξεταστεί επίσης η συμμετοχή στο EIRO των υποψήφιων για ένταξη στην Κοινότητα χωρών.
ΓΡΑΠΤΗ ΕΡΩΤΗΣΗ E-3870/98

υποβολή: Christoph Konrad (PPE) προς το Συμβούλιο

(4 Ιανουαρίου 1999)

Θέμα: Η ανεξαρτησία της Ευρωπαϊκής Κεντρικής Τράπεζας

Οι τελευταίες δημοσκοπήσεις στις χώρες που συμμετέχουν στη Νομισματική Ένωση επιβεβαιώνουν ότι αυξάνεται ραγδαία η εμπιστοσύνη των πολιτών στο κοινό ευρωπαϊκό νόμισμα. Ένας λόγος είναι οι προσπάθειες οι οποίες έχουν καταβληθεί έως σήμερα για την επίτευξη και τήρηση των κριτηρίων σύγκλισης - ιδίως της σταθερότητας των τιμών.

Σύμφωνα με το άρθρο 107 της Συνθήκης ΕΚ οι κυβερνήσεις των κρατών μελών αναλαμβάνουν την υποχρέωση να σέβονται την ανεξαρτησία της Ευρωπαϊκής Κεντρικής Τράπεζας και των εθνικών εκδοτικών τραπεζών και να μην επιδιώκουν να επηράζουν τα μέλη των οργάνων λήψης αποφάσεών τους κατά την άσκηση των καθηκόντων τους. Η ανεξαρτησία αυτή εξασφαλίζει τον πρωταρχικό στόχο του ευρωπαϊκού συστήματος κεντρικών τραπεζών (ΕΣΚΤ): τη διασφάλιση της σταθερότητας των τιμών. Κατά συνέπεια η διαμόρφωση της νομισματικής πολιτικής υπάγεται αποκλειστικά στα προς τούτο υπόχρεα όργανα λήψης αποφάσεων του ΕΣΚΤ.

Υπό το πρίσμα των προσφάτων συζητήσεων, πώς προτίθεται το Συμβούλιο να μεριμνήσει και στο μέλλον επίσης για την τήρηση των σχετικών διατάξεων της Συνθήκης για τη διασφάλιση της ανεξαρτησίας του ΕΣΚΤ;

Απάντηση

(29 Μαρτίου 1999)

Το άρθρο 107 της Συνθήκης για την ίδρυση της Ευρωπαϊκής Κοινότητας επιβάλλει, ιδίως στα κοινοτικά όργανα, την υποχρέωση σεβασμού της ανεξαρτησίας της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών.

Το Συμβούλιο προτίθεται να σεβαστεί αυτή την υποχρέωση.
ΓΡΑΠΤΗ ΕΡΩΤΗΣΗ E-0837/98

υποβολή: Esko Seppänen (GUE/NGL) προς την Επιτροπή

(26 Μαρτίου 1998)

Θέμα: Περιεχόμενο των τηλεοπτικών προγραμμάτων και ελευθερία του λόγου

Στη Φινλανδία λειτουργούν τέσσερις ανεξάρτητοι τηλεοπτικοί σταθμοί. Ουδείς από αυτούς εξαρτάται δημοσιογραφικά από το κράτος. Ένας από τους σταθμούς αυτούς (Oy Yleisradio Ab) παράγει για λόγους δημοσιογραφικούς και χωρίς τη βοήθεια χορηγών μία σειρά εκπομπών που αποβλέπουν στην προαγωγή της πώλησης προϊόντων τα οποία παράγονται στη Φινλανδία. Με επιστολή της προς το Υπουργείο Μεταφορών της Φινλανδίας, η Επιτροπή της ΕΕ απαγορεύει την παραγωγή τέτοιων προγραμμάτων.

Η στάση αυτή της Επιτροπής αποτελεί παραβίαση της δημοσιογραφικής ελευθερίας του λόγου και επέμβαση στο περιεχόμενο των τηλεοπτικών προγραμμάτων. Πιστεύει η Επιτροπή ότι οι υπάλληλοί της ενήργησαν με τον δέοντα τρόπο στην περίπτωση αυτή και, εάν ναι, σε ποια συνθήκη της ΕΕ στηρίζει την άποψή της αυτή;

Απάντηση του κ.Monti εξ ονόματος της Επιτροπής

(5 Ιουνίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ P-3941/98

υποβολή: María Izquierdo Rojo (PSE) προς την Επιτροπή

(21 Δεκεμβρίου 1998)

Θέμα: Διαμημιστικό κόστος του σχεδίου-πιλότου πολεοδομικής αποκατάστασης του Albaicin

Πόσο ακριβώς κόστησαν τα διαφημιστικά φυλλάδια, τα έντυπα και το ενημερωτικό υλικό που εκδόθηκε πρόσφατα και αφορά το σχέδιο πιλότο πολεοδομικής αποκατάστασης του Albaicin-Santa Isabel la Real;

Απάντηση της κας Wulf-Mathies εξ ονόματος της Επιτροπής

(1 Φεβρουαρίου 1999)

Το αστικό πρότυπο πειραματικό έργο Albaicin στην Γρανάδα εγκρίθηκε από την Επιτροπή τον Ιούλιο 1997, βάσει του άρθρου 10 του κανονισμού του Ευρωπαϊκού Ταμείου Περιφερειακής Ανάπτυξης (ΕΤΠΑ)(1) που αφορά την καινοτόμο δράση και τα πρότυπα πειραματικά έργα. Ήταν ένα από τα 26 έργα που επελέγησαν από πάνω από 500 έργα τα οποία υποβλήθηκαν από πόλεις της Κοινότητας. Τα κριτήρια για την επιλογή περιελάμβαναν τον καινοτόμο και επιδεικτικό χαρακτήρα του έργου, με στόχο τη συμμετοχή στην εμπειρογνωμοσύνη που αποκτάται από το έργο, όχι μόνο σε τοπικό και περιφερειακό επίπεδο, αλλά και στο εθνικό και ευρωπαϊκό επίπεδο.

Για το λόγο αυτό, η προώθηση και η διαφήμιση και άλλα μέσα σχετικά με το έργο αποτελούν σημαντικό στοιχείο του συνολικού προγράμματος και όλα τα έργα διαθέτουν μέρος του προϋπολογισμού τους για το σκοπό αυτό. Στην περίπτωση του αστικού πρότυπου πειραματικού έργου Albaicin, 2,5 % του συνολικού προϋπολογισμού δίδεται για προώθηση και διαφήμιση. Το συνολικό κόστος του έργου είναι 6 εκατ. ευρώ από τα οποία η συμμετοχή του ΕΤΠΑ είναι 2,95 εκατ. ευρώ.

(1) ΕΕ L 193 της 31.7.1993.
ΓΡΑΠΤΗ ΕΡΩΤΗΣΗ E-4017/98

υποβολή: David Hallam (PSE) προς την Επιτροπή

(8 Ιανουαρίου 1999)

Θέμα: Διακρίσεις σε βάρος των αγροτικών περιοχών στις βιομηχανικές περιοχές

Γνωρίζει άραγε η Επιτροπή ότι στο Ηνωμένο Βασίλειο η μεγαλύτερη εταιρία τηλεπικοινωνιών,η British Telecom, εισήγαγε πρόσφατα μέτρο που αφορά την επιβολή διαφορετικής τιμής για υπηρεσίες που παρέχονται σε εταιρίες οι οποίες είναι εγκατεστημένες σε απόσταση μεγαλύτερη των 25 χιλιομέτρων από ένα εκ των δεκατεσσάρων κέντρων παροχής υπηρεσιών; Προτίθεται η Επιτροπή να αναλάβει δράση για την πρόληψη τυχόν διακρίσεων από εταιρίες που έχουν το μονοπώλιο σε βάρος ήδη μειονεκτικών αγροτικών περιοχών;

Απάντηση του κ. Van Miert εξ ονόματος της Επιτροπής

(16 Φεβρουαρίου 1999)

Σύμφωνα με τη ρήτρα αριθ. 17 της άδειας λειτουργίας της British Telecom (BT) απαγορεύεται η αδικαιολόγητη προτίμηση και η αδικαιολόγητες διακρίσεις. Χρήστες οι οποίοι δηλώνουν ότι πλήττονται από αδικαιολόγητη και διακριτική μεταχείριση σε σχέση με οποιοδήποτε εφαρμοζόμενο από την ΒΤ τιμολόγιο δύνανται επομένως να υποβάλουν σχετική καταγγελία στη ρυθμιστική αρχή για τις τηλεπικοινωνίες (OFTEL) η οποία δύναται να ερευνήσει και, εφόσον το κρίνει απαραίτητο, να επιβάλλει στην ΒΤ την εφαρμογή των ρητρών που προβλέπονται στην άδεια λειτουργίας της.

Δεδομένης της ύπαρξης της εν λόγω εθνικής διαδικασίας, και σύμφωνα με την αρχή της επικουρικότητας, η Επιτροπή δεν προτίθεται να διεξαγάγει έρευνα με δική της πρωτοβουλία σχετικά με την προαναφερθείσα πρακτική.
ΓΡΑΠΤΗ ΕΡΩΤΗΣΗ E-3500/98

υποβολή: Bryan Cassidy (PPE) προς την Επιτροπή

(25 Νοεμβρίου 1998)

Θέμα: Καθυστερημένη πληρωμή τιμολογίων που υποβάλλονται βάσει του προγράμματος TACIS

1. Τι διαμαρτυρίες έχουν ληφθεί από

(α) κάθε κυβέρνηση κράτους μέλους,

(β) λοιπούς εθνικούς οργανισμούς σε κάθε χώρα της ΕΕ,

(γ) μεμονωμένες εταιρίες σε κάθε χώρα της ΕΕ,

σχετικά με την καθυστερημένη πληρωμή τιμολογίων που υποβάλλονται βάσει του προγράμματος TACIS;

2. Θα μπορούσε επίσης η Επιτροπή να παράσχει αναλυτικό κατάλογο ανά κράτος μέλος της ΕΕ με τον αριθμό των τιμολογίων που εκκρεμούν προς πληρωμή σε εταιρίες βάσει του προγράμματος TACIS επί

(α) 2 μήνες

(β) 4 μήνες

(γ) 5 μήνες

(δ) 6 μήνες

(ε) 9 μήνες

(στ) 1 χρόνο

(ζ) 18 μήνες

(η) 2 χρόνια

(θ) περισσότερο από 2 χρόνια;

3. Ποιό είναι το συνολικό οφειλόμενο ποσόν για κάθε κατηγορία (α-θ) και ποιά μέτρα λαμβάνονται για την επίλυση του προβλήματος;
ΓΡΑΠΤΗ ΕΡΩΤΗΣΗ E-3231/98

υποβολή: Glenys Kinnock (PSE) προς την Επιτροπή

(26 Οκτωβρίου 1998)

Θέμα: Πιθανή αύξηση του αριθμού των κοινοτικών πρωτοβουλιών

Τι προετοιμασίες έχει κάνει η Επιτροπή για να αντιμετωπίσει πιθανή απόφαση του Κοινοβουλίου και του Συμβουλίου να αυξηθεί ο αριθμός των προτεινόμενων κοινοτικών πρωτοβουλιών από 3 σε 5 διατηρώντας την URBAN και δημιουργώντας την RESTRUCT;

Aπάντηση της κ. Wulf-Mathies εξ ονόματος της Επιτροπής

(25 Νοεμβρίου 1998)

Η Επιτροπή προετοιμάζεται για τον επόμενο γύρο κοινοτικών πρωτοβουλιών ανταποκρινόμενη στην πρότασή της για νέους κανονισμούς στα Διαρθρωτικά Ταμεία(1). Εφόσον θα προβλέπεται, στους κανονισμούς που τελικώς εκδοθούν, αύξηση του αριθμού των κοινοτικών πρωτοβουλιών, η Επιτροπή θα αναλάβει τις αναγκαίες εργασίες για να διασφαλίσει την ορθή υλοποίησή τους.

(1) ΕΕ C 176 της 9.6.1998.